PRIJEDLOG
      
             Na temelju članka 15. stavaka 2. Zakona o javnoj nabavi („Narodne novine“ broj 120/16, 114/22, 48/26),  članka 118. stavak 2. Zakona o odgoju i obrazovanju u osnovnoj i srednjoj školi („Narodne novine“ br. 87/08., 86/09., 92/10., 105/10., 90/11., 5/12., 16/12., 86/12., 126/12. , 94/13., 152/14., 7/17., 68/18. 98/19., 64/20., 151/22., 155/23. i 156/23.), članka 99. Statuta Gimnazije Jurja Barakovića, nakon provedenog javnog savjetovanja, na prijedlog ravnateljice, Školski odbor Gimnazije Jurja Barakovića, Zadar  na svojoj sjednici održanoj dana ________ 2026. godine, donosi

P  R  A  V  I  L  N  I  K 
[bookmark: _Hlk240890421]O PROVEDBI POSTUPKA JEDNOSTAVNE NABAVE 

I. Predmet Pravilnika
Članak 1.
 (1) Ovim Pravilnikom o provedbi postupka jednostavne nabave (u daljnjem tekstu: Pravilnik) uređuju se postupci, pravila i uvjeti za nabavu robe i usluga te provedbu projektnih natječaja procijenjene vrijednosti manje od 50.000,00 eura (bez PDV-a) te nabavu radova procijenjene vrijednosti manje od 100.000,00 eura (bez PDV-a) (u daljnjem tekstu: jednostavna nabava) u Gimnaziji Jurja Barakovića  (u daljnjem tekstu: naručitelj).
 (2) Za jednostavnu nabavu nije obvezno provođenje postupaka javne nabave sukladno odredbama propisa kojima se uređuje javna nabava, a temeljem članka 12. stavak 1. Zakona o javnoj nabavi (dalje u tekstu: Zakon).
 (3) Izrazi koji se upotrebljavaju u ovom Pravilniku i imaju rodno značenje upotrebljavaju se neutralno i odnose se jednako i na muški i na ženski spol.
 (4) U provedbi postupaka jednostavne nabave osim ovog Pravilnika, obvezno je primjenjivati i druge važeće zakonske i podzakonske propise vezane za pojedini predmet jednostavne nabave.
II. Načela javne nabave                                   
Članak 2.                                                
(1) U provedbi postupka nabave iz članka 1. ovog Pravilnika, Naručitelj je obvezan poštovati temeljna načela javne nabave iz članka 4. Zakona. 
(2) Postupak nabave ne smije biti osmišljen s namjerom izbjegavanja primjene ovog Pravilnika,  Zakona ili s namjerom da se određenim fizičkim ili pravnim osobama (u daljnjem tekstu: gospodarski subjekti) neopravdano da prednost ili ih se stavi u nepovoljan položaj te mora biti provedena na način koji omogućava učinkovitu jednostavnu nabavu te ekonomično i svrhovito trošenje javnih sredstava.  


III.  Komunikacija Naručitelja i gospodarskih subjekata
                                                   Članak 3. 
(1) U postupcima jednostavne nabave naručitelj koristi elektronička sredstva komunikacije radi slanja poziva za dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupaka.
(2) U postupcima jednostavne nabave procijenjene vrijednosti jednake ili manje od 15.000,00 eura bez PDV-a elektronička komunikacija može se provoditi putem elektroničke pošte ili modula jednostavne nabave u Elektroničkm oglasniku javne nabave Republike Hrvatske (u daljnjem tekstu: EOJN RH), ako je takav način komunikacije određen u pozivu za dostavu ponude ili drugoj dokumentaciji postupka.
(3) U postupcima jednostavne nabave procijenjene vrijednost veće od 15.000,00 eura bez PDV-a, postupak jednostavne nabave provodi se putem modula jednostavne nabave u EOJN RH, sukladno članku 15. Zakona i ovom Pravilniku.
(4) Elektronička komunikacija mora se provoditi na način kojim se osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji.
[bookmark: _Hlk239179150]IV. Sprečavanje sukoba interesa
Članak 4.
(1) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
(2) O sukobu interesa na odgovarajući način se primjenjuju odredbe članka 75.- 83. Zakona.
V. Plan nabave i Registar ugovora 
                                                     Članak 5.
(1) Naručitelj je obvezan u Planu nabave i Registru ugovora navesti sve predmete nabave čija je procijenjena vrijednost jednaka ili veća od 5.000,00 eura bez PDV-a.
(2) Plan nabave i Registar ugovora i sve njihove kasnije promjene Naručitelj je obvezan objaviti u standardiziranom obliku u u sustavu EOJN RH  sukladno važećem Pravilniku o planu nabave, registru ugovora i pripremi postupka javne nabave.
VI.  Provedba postupka jednostavne nabave
Članak 6.
             (1) Postupak jednostavne nabave robe, radova, usluga i provedbe projektnih natječaja provodi se sukladno odredbama ovog Pravilnika, a na temelju donesenog Plana nabave za tekuću kalendarsku godinu.
             (2) Predmet nabave mora se opisati na jasan, nedvojben, potpun i neutralan način koji osigurava usporedivost ponuda u pogledu uvjeta i zahtjeva koji su postavljeni.
  (3) Opis predmeta nabave ne smije pogodovati određenom gospodarskom subjektu.
  (4) Predmet nabave se određuje na način da predstavlja tehničku, tehnološku, oblikovnu, funkcionalnu ili drugu objektivno odredivu cjelinu.   
  (5) Procijenjena vrijednost nabave mora biti valjano određena u trenutku početka postupka jednostavne nabave, ukoliko je primjenjivo.
  (6) Izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost (PDV-a), uključujući sve opcije i moguća obnavljanja ugovora.
       Članak 7.
      Postupci jednostavne nabave i njihova provedba u smislu ovog Pravilnika su:
1. [bookmark: _Hlk239254472]Postupci jednostavne nabave čija je procijenjena vrijednost manja od 5.000,00 eura (bez PDV-a),
2. Postupci jednostavne nabave čija je procijenjena vrijednost jednaka ili veća od 5.000,00 eura, a manja ili jednaka od 15.000,00 eura (bez PDV-a),
3. Postupci jednostavne nabave čija je procijenjena vrijednost veća od 15.000,00 eura (bez PDV-a),
4. Postupci jednostavne nabave čija je procijenjena vrijednost veća od 25.000,00 eura, a manja od 50.000,00 eura (bez PDV-a) za nabavu roba i usluga,
5. Postupci jednostavne nabave i radova čija je procijenjena vrijednost veća od 45.000,00 eura odnosno manja od 100.000,00 eura (bez PDV-a), za nabavu radova.

V.  Provedba postupka jednostavne nabave čija je procijenjena vrijednost manja od  5.000,00 eura ( bez PDV-a)
Članak 8.
          (1) Jednostavna nabava roba, radova i usluga te provedba projektnih natječaja procijenjene vrijednosti manje od 5.000,00 eura  (bez PDV-a)  provodi se izdavanjem narudžbenice ili zaključivanjem ugovora s jednim gospodarskim subjektom po vlastitom izboru. 
          (2) Narudžbenicu ili ugovor potpisuje ravnatelj Škole.
          (3) Narudžbenica u pravilu sadrži podatke o:
-	tijelu koje izdaje narudžbenicu, 
-	vrsti roba/radova/usluga koje se nabavljaju uz detaljnu specifikaciju jedinica 
            mjere, količina, jediničnih cijena te ukupnih cijena, 
-	roku i mjestu isporuke, načinu i roku plaćanja, 
-	gospodarskom subjektu – dobavljaču,
-	potpis i pečat ovlaštene osobe.
       (4) Narudžbenica se popunjava u najmanje dva (2) primjerka, po jedan za dobavljača i naručitelja, koji svoj primjerak narudžbenice odlaže uz račun izdan na temelju narudžbenice.


VI.  Provedba postupka jednostavne nabave procijenjene vrijednosti jednake ili veće od 5.000,00 eura, a manje ili jednake 15.000,00 eura ( bez PDV-a)
Članak 9.
      (1) Jednostavna nabava roba, radova i usluga te provedba projektnih natječaja procijenjene vrijednosti jednake ili veće od 5.000,00 eura, a manja ili jednaka od 15.000,00 eura provodi se pozivom na dostavu ponuda najmanje trima (3) gospodarskim subjektima po vlastitom izboru. 
     (2) Postupak jednostavne nabave  iz stavka 1. ovog članka provode radnici Škole po nalogu ravnatelja.
     (3) Poziv za dostavu ponuda može se uputiti poštom, elektroničkom poštom, a može se i objaviti na mrežnoj stranici škole ili putem modula jednostavne nabave u EOJN.
    (4) Poziv na dostavu ponuda upućuje se na način koji omogućuje dokazivanje da je isti zaprimljen od strane gospodarskog subjekta ( npr. dostavnica, povratnica, potvrda e-mailom). 
    (5) Poziv na dostavu ponuda mora sadržavati najmanje: podatke o naručitelju, naziv predmeta jednostavne nabave, procijenjenu vrijednost nabave, kriterij za odabir ponude, uvjete i zahtjeve koje ponuditelji trebaju ispuniti (ako se traži), rok za dostavu ponude i način dostavljanja ponuda, kontakt osobu, broj telefona i adresu elektroničke pošte.
    (6) Ponude u postupcima jednostavne nabave mogu se dostaviti neposrednom predajom (osobno), poštom, putem ovlaštenog pružatelja poštanskih usluga, ili druge odgovarajuće kurirske službe te elektroničkim sredstvima komunikacije.
   (7) Rok za dostavu ponuda ne smije biti kraći od tri (3) dana od dana upućivanja poziva za dostavu ponuda, osim u posebnim slučajevima žurnosti kad se rok za dostavu ponuda može skratiti i na dva radna dana.
     (8) Odluku o odabiru ili poništenju postupka donosi ravnatelj, a istu je obvezan bez odgode istovremeno dostaviti svakom ponuditelju na dokaziv način u primjerenom roku. 
     (9) Odabranom gospodarskom subjektu temeljem određenog kriterija za odabir (najniža cijena/ekonomski najpovoljnija ponuda) izdaje se narudžbenica ili se sklapa ugovor, koji potpisuje ravnatelj Škole.
    (10) Iznimno, ovisno o prirodi predmeta nabave i razini tržišnog natjecanja, poziv na dostavu ponuda može se uputiti najmanje jednom (1) gospodarskom subjektu, u slučajevima:
- kad to zahtijevaju tehnički ili umjetnički razlozi, kod zaštite isključivih prava i na temelju isključivih prava na temelju posebnih Zakona i dr. propisa, 
- kod hotelskih i restoranskih usluga, odvjetničkih usluga, javnobilježničkih usluga, zdravstvenih usluga, socijalnih usluga, usluga obrazovanja, konzultantskih usluga, konzervatorskih usluga, usluga vještaka, usluga tekućeg održavanja kod kojih je uvjet da ponuditelj posjeduje određeno ovlaštenje za obavljanje poslova, 
- kada je to potrebno zbog obavljanja usluga ili radova na dovršenju započetih, a povezanih funkcionalnih ili prostornih cjelina, 
 - kao i u slučaju provedbe nabave koja zahtijeva žurnost te u ostalim slučajevima po odluci naručitelja. 
VII.  Provedba postupka jednostavne nabave procijenjene vrijednosti veće od 15.000,00 eura ( bez PDV-a)
Članak 10.
         (1) Jednostavna nabava procijenjene vrijednosti veće od 15.000,00 eura, a manja od 25.000,00 eura za nabavu roba i usluga te provedbu projektnih natječaja, odnosno manja ili jednaka od 45.000,00 eura za nabavu radova, provodi se putem modula jednostavne nabave u EOJN, na način da upućuje istovremeno poziv na dostavu ponuda, najmanje trima (3) gospodarskim subjekatima po vlastitom izboru.  
        (2) Jednostavna nabava procijenjene vrijednosti veće od 25.000,00 eura, a manja od 50.000,00 eura za nabavu roba i usluga te provedbu projektnih natječaja, odnosno veće od 45.000,00 eura a manja od 100.000,00 eura za nabavu radova, provodi se putem javne objave u modulu jednostavne nabave u EOJN. 
        (3) Iznimno od stavka 2. naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi sukladno stavku 1. ovoga članka:
     a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
     b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
     1. ako je predmet nabave stvaranje ili stjecanje jedinstvenog umjetničkog djela ili  umjetničke izvedbe
     2. ako iz tehničkih razloga predmet nabave može isporučiti samo određeni gospodarski subjekt ili
     3. ako je to nužno radi zaštite isključivih prava, uključujući prava intelektualnog vlasništva
     c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
      (4) Razlozi za primjenu iznimke iz stavka 3. ovoga članka navode se i obrazlažu u objavi u modulu jednostavne nabave EOJN RH.                                                            

VIII. Stručno povjerenstvo
Članak 11.
[bookmark: _Hlk240655718]           (1) Postupak jednostavne nabave čija je procijenjena vrijednost veća od 15.000,00 bez PDV-a provode članovi stručnog povjerenstva naručitelja imenovani za pojedini postupak jednostavne nabave.  
           (2) Odluku o pokretanju postupka nabave i  imenovanju članova stručnog povjerenstva  donosi ravnatelj te utvrđuje njihove obveze i ovlasti u postupku.
          (3) Stručno povjerenstvo ima tri člana od kojih jedan član može imati važeći certifikat u području javne nabave.
          (4) Članovi povjerenstva ne moraju biti zaposlenici škole.
           (5) Obveze i ovlasti članova stručnog povjerenstva naručitelja su:
-	priprema postupka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu,
-	provedba postupka jednostavne nabave: slanje poziva na dostavu ponuda gospodarskim subjektima na dokaziv način odnosno upućivanje poziva na dostavu ponuda putem modula jednostavne nabave u EOJN RH, odnosno putem javne objave kada je to obvezno sukladno članku 10. ovoga Pravilnika, otvaranje pristiglih ponuda, sastavljanje zapisnika o otvaranju, pregledu i ocjene ponuda, rangiranje ponuda u skladu s kriterijem za odabir i uvjetima propisanim dokumentacijom/uputama za prikupljanje ponuda, predlaganje donošenja odluke o odabiru ili poništenju postupka, obavljanje i drugih radnji potrebnih za zakonitu provedbu postupka.                                                 
          (6) Ravnatelj može imenovati stručno povjerenstvo i za nabave manje vrijednosti od one iz stavka 1. ovog članka kada to ocijeni potrebnim.
IX. Dokumentacija o nabavi
Članak 12.
      (1) Dokumentaciju o nabavi  u postupku jednostavne nabave čine poziv za dostavu ponuda i sve ostale informacije i dokumentacija koja se dostavlja gospodarskim subjektima ili se javno objavljuje u u postupku jednostavne nabave koja je potrebna za pripremu i predaju ponuda.
       (2) Dokumentacija o nabavi  mora biti jasna, precizna, razumljiva i nedvojbena  te izrađena na  neutralan način koji osigurava podnošenje usporedivost ponuda u pogledu uvjeta i zahtjeva koji su postavljeni.
      (3) Dokumentacija o nabavi sadrži sve podatke koje su značajni za izvršenje ugovora, a time i za izradu ponude (podaci o nazivu i sjedištu naručitelja, podaci o gospodarskim subjektima s kojima je u sukobu  interesa, podaci o predmetu nabave, procijenjena vrijednost nabave,  obrazac ponudbenog lista, kriteriji za odabir, rok za dostavu ponude, tehnička specifikacija – troškovnik, mjesto izvršenja, rokovi izvršenja, posebni zahtjevi u pogledu načina izvršenja predmeta nabave i sl.).
                                                            Članak 13.
[bookmark: _Hlk239345871]      (1) U svim postupcima jednostavne nabave u kojima je to primjenjivo, gospodarski subjekt može zahtjevati dodatne informacije, objašnjenja ili izmjene u vezi s dokumentacijom tijekom roka za dostavu ponuda, pri čemu zahtjev treba biti dostavljen najkasnije tijekom drugog dana prije roka određenog za dostavu ponuda.	 
      (2) Naručitelj je obvezan odgovor, dodatne informacije i objašnjenja bez odgode, a najkasnije  tijekom drugog dana prije isteka roka za dostavu ponuda, staviti na raspolaganje na isti način kao i osnovnu dokumentaciju, bez navođenja podataka o podnositelju zahtjeva.
    (3) Naručitelj je obvezan produžiti rok za dostavu ponuda u slučaju ako je dokumentacija o nabavi značajno izmijenjena razmjerno važnosti dodatane informacije ili izmjene dokumentacije, kao i u slučaju nedostupnosti EOJN u slučaju iz čl. 239. Zakona za najmanje dva dana od dana slanja ispravka dokumentacije o nabavi.

Članak 14.
       (1) Rok za dostavu ponuda naručitelj određuje u dokumentaciji o nabavi uzimajući u obzir složenost predmeta nabave i vrijeme potrebno za izradu ponude.
  (2) U odnosu na način računanja rokova, na odgovarajući način se primjenjuju odredbe Zakona.
X.  Razlozi isključenja, uvjeti, sposobnosti i jamstva
Članak 15.
Za jednostavnu nabavu procijenjene vrijednosti jednake ili veće od 5.000,00 eura (bez PDV-a), naručitelj može u pozivu za dostavu ponuda odrediti razloge isključenja i uvjete sposobnosti ponuditelja uz shodnu primjenu odredbi Zakona.
Članak 16.
(1) Za jednostavnu nabavu procijenjene vrijednosti jednake ili veće od 5.000,00 eura (bez PDV-a), naručitelj u postupku jednostavne nabave  može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku, jamstvo o osiguranju za pokriće odgovornosti iz djelatnosti  ili drugo odgovarajuće jamstvo, na koje se na odgovarajući način primjenjuju odredbe Zakona. 
(2) Ako se postupak provodi putem EOJN RH, dostava, evidentiranje i provjera jamstva provode se u skladu s mogućnostima EOJN RH i uvjetima određenima u pozivu odnosno dokumentaciji o nabavi.
XI. Dostava i zaprimanje ponuda
Članak 17.
             (1) Ponude se dostavljaju na način određen u pozivu za dostavu ponuda odnosno dokumentaciji o nabavi.
              (2) U postupcima koji se provode putem EOJN RH ponude se dostavljaju isključivo putem modula jednostvane nabave u EOJN RH i naručitelj ne smije pregledavati, ocjenjivati niti odabrati ponudu dostavljenu izvan tog sustava.
              (3) U postupcima jenostavne nabave čija je procijenjena vrijednost manja ili jednaka od 15.000,00 eura (bez PDV-a), ako se postupak ne provodi putem EOJN RH, ponude se dostavljaju elektroničkom poštom, odnosno na način kako je to predviđeno u pozivu za dostavu ponuda.
                                                           Članak 18.
          (1) Svaka pravodobno dostavljena ponuda upisuje se u urudžbeni zapisnik Škole.
          (2) Nakon isteka roka za dostavu ponuda, vrši se otvaranje zaprimljenih ponuda koje nije javno.
          (3) Povjerenstvo sastavlja zapisnik o otvaranju, pregledu i ocjeni ponuda, kojim se ravnatelju Škole predlaže donošenje odluke o odabiru, prema kriterijima za odabir ponude.
        (4) Za pravovaljani odabir ponuda dovoljna je jedna valjana ponuda, koja udovoljava svim uvjetima i zahtjevima navedenim u pozivu za dostavu ponuda.
Članak 19.
        (1) O otvaranju, pregledu i ocjeni ponuda Povjerenstvo sastavlja Zapisnik koji sadrži: naziv i sjedište Škole, naziv predmeta nabave, procijenjenu vrijednost nabave, rok za dostavu ponuda, datum i sat pregleda i ocjene, imena članova povjerenstva, naziv i sjedište ponuditelja, cijenu ponude bez PDV-a i s PDV-om (osim u slučaju ekonomski najpovoljnije ponude kada cijena nije jedini kriterij), podatke o pojašnjenju i/ili upotpunjavanju, ispunjenje uvjeta i zahtjeva iz poziva, prikaz valjanosti ponuda, razloge za odbijanje ponuda uz obrazloženje, analizu i rangiranje valjanih ponuda te prijedlog za donošenje odluke o odabiru, odnosno o poništenju postupka.
       (2) Ako se postupak jednostavne nabave provodi putem EOJN RH, zapisnik se sastavlja, pohranjuje ili evidentira u skladu s funkcionalnostima EOJN RH.
       (3) Zapisnik potpisuju članovi Povjerenstva. Ako se zapisnik izrađuje ili potvrđuje u EOJN RH, potpisivanje se provodi na način koji omogućuje EOJN RH.
       (4) Zapisnik o pregledu i ocjeni ponuda čuva se u dokumentaciji postupka jednostavne nabave, zajedno s ponudama, pojašnjenjima, dokazima, odlukama i drugom dokumentacijom postupka.
XII.  Kriterij za odabir ponude 
[bookmark: _Hlk239349037][bookmark: _Hlk240653538]Članak 20.
       (1) Uvjet odabira ponude kod jednostavne nabave može biti:
1. kriterij ekonomski najpovoljnije ponude ili
2. kriterij najniže cijene.
       (2) Odluku o tome koji će se kriterij iz stavka 1. ovog članka primijeniti u svakom pojedinom postupku jednostavne nabave, donosi ravnatelj Škole.
       (3) Ukoliko je kriterij odabira ekonomski najpovoljnija ponuda osim kriterija cijene ili troška, može se uključivati najbolji omjer između cijene i kvalitete, koji se ocjenjuje na temelju kriterija povezanih s predmetom jednostavne nabave, uključujući kvalitativne, okolišne ili društvene značajke.
      (4) Kriteriji mogu obuhvaćati na primjer:
1. kvalitetu, uključujući tehničku vrijednost, estetske i funkcionalne značajke, pristupačnost, rješenje za sve korisnike, društvene, okolišne i inovativne značajke te trgovanje i uvjete trgovanja
2. organizaciju, kvalifikacije i iskustvo osoblja angažiranog na izvršenju određenog ugovora, ako kvaliteta angažiranog osoblja može značajno utjecati na razinu uspješnosti izvršenja ugovora, ili
3. usluge nakon prodaje i tehničku pomoć, uvjete isporuke kao što su datum isporuke, proces isporuke i rok isporuke ili rok izvršenja.
(5) Kriteriji za odabir ekonomski najpovoljnije ponude ne smiju biti diskriminirajući, moraju biti povezani s predmetom jednostavne nabave te moraju omogućiti učinkovito nadmetanje.
Članak 21.
          (1) Ravnatelj na prijedlog Povjerenstva donosi odluku o odabiru ili odluku o poništenju postupka.
         (2) Odluka o odabiru ponude sadrži:
- podatke o naručitelju,
- naziv predmeta nabave,
- procijenjenu vrijednost nabave,
- naziv odabranog ponuditelja,
- cijena odabrane ponude, bez PDV-a, iznos PDV-a i cijena ponude s PDV-om,
- naziv i sjedište ponuditelja čije se ponude odbijaju i razloge odbijanja ponuda,
- datum donošenja
- uputu o pravnom lijeku, kada je primjenjivo.
        (3) Odluka o odabiru ponude ili odluka o poništenju postupka jednostavne nabave dostavlja se svim ponuditeljima putem e-maila odnosno putem modula jednostavne nabave u EOJN RH.
        (4) Nakon dostave Odluke o odabiru najpovoljnije ponude svim ponuditeljima, ravnatelj Škole izdaje narudžbenicu ili sklapa ugovor s odabranim ponuditeljem.
       (5) Odluka o poništenju donosi se ako: nije pristigla nijedna ponuda; nije pristigla nijedna valjana ponuda; su nastupile okolnosti zbog kojih je postupak postao bespredmetan; postoje druge opravdane okolnosti koje onemogućuju dovršetak postupka.   
XIII. Primjena funkcionalnosti EOJN RH

Članak 22.
       (1) Kad se postupak jednostavne nabave provodi putem modula jednostavne nabave u EOJN RH, naručitelj provodi radnje u postupku u skladu s funkcionalnostima, obveznim poljima, obrascima, zapisima, objavama i tehničkim ograničenjima sustava.
       (2) Komunikacija s gospodarskim subjektima, zaprimanje ponuda, pitanja i odgovori, pojašnjenja tijekom pregleda i ocjene ponuda, odluke, uvidi i prigovori provode se putem EOJN RH kad je postupak pokrenut i provodi se u tom sustavu, osim u dijelu u kojem sustav dopušta ili zahtjeva drugačije postupanje.
      (3) U slučaju izmjena funkcionlalnosti u EOJN RH, odredbe ovog Pravilnika primjenjuju se na način koji je u najvećoj mjeri usklađen s važećim funkcionalnostima sustava i zakonskim pravilima.
XIV. Pravna zaštita
Članak 23.
       (1) Za postupke jednostavne nabave procijenjene vrijednosti manje ili jednake od 15.000,00 eura (bez PDV-a) nije dozvoljeno podnošenje prigovora ravnatelju Škole.
      (2) Za jednostavne nabave čija je procijenjena vrijednost veća od 15.000,00 eura (bez PDV-a) ponuditelj ima pravo izjaviti prigovor ravnatelju Škole.
       (3) Prigovor se može podnijeti na sadržaj poziva na dostavu ponuda odnosno dokumentacije o nabavi, postupak pregleda i ocjene ponuda, odluku o odabiru ponude, odluku o poništenju postupka jednostavne nabave.
      (4) Prigovor se podnosi putem modula jednostavne nabave EOJN RH, u roku od tri (3) dana od dana dostave odluke o odabiru ponude, odnosno poništenju postupka. Rok za podnošenje prigovora Škola obvezno unosi u poziv za dostavu ponude.
       (5) Ravnatelj Škole odlučuje o prigovoru rješenjem u roku osam (8) dana od dana izjavljivanja prigovora.
      (6) Ravnatelj Škole može:
- odbaciti prigovor ako nije pravodoban, nije dopušten ili ako isti nije dostavljen putem modula jednostavne nabave u EOJN RH,
- odbiti prigovor kao neosnovan,
- usvojiti prigovor i donijeti novu odluku o odabiru/poništenju, 
- obustaviti postupak u povodu prigovora ako ponuditelj koji je izjavio prigovor odustane od prigovora pri čemu ponuditelj može odustati od prigovora sve do otpreme odluke naručitelja o prigovoru.
      (7) Rješenje o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN RH.
      (8) Protiv rješenja o prigovoru može se pokrenuti upravni spor.
XV. Čuvanje dokumentacije
                                                             Članak 24.
         Škola je dužna čuvati cjelokupnu dokumentaciju o provedenim postupcima jednostavne nabave u skladu s propisima kojima se uređuje arhivsko gradivo, računovodstveno i financijsko poslovanje te drugim važećim propisima.
XVI.  Ostalo
Članak 25.	
          Ravnatelj je obvezan kontrolirati izvršenje sklopljenih ugovora na temelju provedenog postupka jednostavne nabave.                                               


Članak 26.
Naručitelj zadržava pravo poništiti postupak jednostavne nabave, prije ili nakon roka za dostavu ponuda, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima ili zainteresiranim gospodarskim subjektima.
XVII.  Završne odredbe
Članak 27.
(1) Sve izmjene i dopune ovog Pravilnika donose se na isti način kao i ovaj Pravilnik.
(2) Ovaj Pravilnik objavit će se  na internetskim stranicama Škole i učiniti dostupnim u EOJN RH.
(3) Stupanjem na snagu ovog Pravilnika prestaje važiti Pravilnik o provedbi postupka jednostavne nabave (KLASA: 602-03/17-02/02, URBROJ: 2198-1-58-17-01 od 29. rujna  2017. godine te njegove izmjene (KLASA:011-02/23-02/03, URBROJ:2109-1-58-23-02 od 21. studenog 2023.).
Članak 28.
	Ovaj Pravilnik stupa na snagu osmoga dana od dana objave na oglasnoj ploči Škole.

							Predsjednik Školskog odbora:
Tomey Ćurković, prof.
	
	Ovaj Pravilnik objavljen je na oglasnoj ploči Škole dana  _______________godine.


								Ravnateljica:
Jelena Marasović Štefančić, prof.

